ไฟเขียว กสท.ซื้อฮัทช์ 7.5พันล้าน
ครม.&nbsp;อนุมัติให้ กสท. เข้าซื้อกิจการ ฮัทช์ วงเงิน 7,500 ล้านบาท เพื่อขยายเครือข่ายให้บริการประชาชน
7 เม.ย. 2553

ครม. อนุมัติให้ กสท. เข้าซื้อกิจการ ฮัทช์ วงเงิน 7,500 ล้านบาท เพื่อขยายเครือข่ายให้บริการประชาชน
นายวัชระ กรรณิกา รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) มีมติอนุมัติให้ บริษัท กสท โทรคมนาคม เข้าซื้อกิจการโครงข่ายโทรศัพท์มือถือระบบซีดีเอ็มเอในส่วนกลาง 25 จังหวัดจากบริษัท ฮัทชิสัน มูลค่า 7,500 ล้านบาท เพื่อให้ กสท สามารถมีและบริหารโครงข่ายซีดีเอ็มเอทั่วประเทศ จากปัจจุบันที่มีผู้ให้บริการ 2 รายคือ ฮัทช์ กับ กสท. ดังนั้นหากรวมโครงข่ายเป็นโครงข่ายเดียวกันจะทำให้ประชาชนได้รับประโยชน์จากการให้บริการอย่างเต็มที่
ด้าน นพ.ภูมินทร์ ลีธีระประเสริฐ รองโฆษกประจำสำนักนายกรัฐมนตรี กล่าวว่า ครม.ได้อนุมัติตามแผนของ กสท ที่จะให้บริษัทในเครือ 4 แห่ง ประกอบด้วย บริษัท CAT Wireless Holding, บริษัท CAT Wireless Network, บริษัท Cat Mobile และบริษัท CAT Contact Center ดำเนินการในเรื่องดังกล่าว โดยได้รับการยกเว้นการปฏิบัติตามคำสั่ง ระเบียบ ข้อบังคับ และมติ ครม.ที่ใช้บังคับกับรัฐวิสาหกิจทั่วไป
สำหรับการเข้าซื้อกิจการดังกล่าวจะก่อให้เกิดประโยชน์กับ กสท หลังรวบรวมโครงข่ายโทรศัพท์มือถือระบบซีดีเอ็มเอ ทั้งในส่วนกลางและภูมิภาคเข้าด้วยกันแล้ว โดยสามารถบริหารจัดการโครงข่าย การให้บริการ และการตลาดให้เกิดประสิทธิภาพทางธุรกิจ โดยคาดว่าจะสามารถให้บริการโทรศัพท์มือถือระบบซีดีเอ็มเอภายใต้แบรนด์เดียวกันได้ภายในเวลา 6 เดือนหลังเข้าซื้อกิจการแล้ว